A határozati javaslat elfogadásához
egyszerű többség szükséges, 
az előterjesztés nyilvános ülésen tárgyalható! 

59. számú előterjesztés

Alsónyék Község Önkormányzat Képviselő-testületének 2025. szeptember 23-án 
8.30 órakor megtartandó ülésére

Csatlakozás a Bursa Hungarica 2026. évi Ösztöndíjpályázatához 

	
Előterjesztő: Molnár István János polgármester

Készítette : László Tünde Viola igazgatási ügyintéző                                         

Törvényességi ellenőrzést végezte: Kondriczné dr. Varga Erzsébet jegyző

Tárgyalja: Gazdasági és Szociális Bizottság 2025.09.23.





Tisztelt Képviselő-testület!

Az Nemzeti Kulturális Támogatáskezelő (továbbiakban: NKTK) a Kulturális és Innovációs Minisztérium megbízásából ismét meghirdette a Bursa Hungarica Felsőoktatási Önkormányzati Ösztöndíjpályázat 2026. évi pályázati felhívásait. 
A Bursa Hungarica Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendelet (a továbbiakban: Kormányrendelet), valamint a nemzeti felsőoktatásról szóló 2011. évi CCIV. törvény szolgál.
A pályázat célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. Ez egy többszintű támogatási rendszer, amelynek pénzügyi fedezeteként három forrás szolgál: a települési önkormányzat és a vármegyei önkormányzat által nyújtott támogatás, továbbá az intézményi támogatás. A pályázattal kapcsolatos adatbázis-kezelői, koordinációs és pénzkezelési feladatokat az NKTK látja el, míg az elbírálással kapcsolatos feladatokat a települési és a vármegyei önkormányzat végzi. 

A fontosabb tudnivalók: 

	 A csatlakozni kívánó települési önkormányzat rögzíti csatlakozási szándékát az NKTK által üzemeltetett elektronikus pályázatkezelő rendszerben (EPER-Bursa rendszer) és az onnan kinyomtatott Csatlakozási nyilatkozatot egy eredeti példányban, polgármester által aláírva és szervezeti bélyegzőlenyomattal ellátva visszajuttatja az NKTK részére 2025.szeptember 29. napjáig, s így a Bursa Hungarica Felsőoktatási Önkormányzati Ösztöndíjpályázat 2026. évi fordulójának résztvevőjévé válik. 


 Ezt követően közzé tehetőek a pályázati kiírások legkésőbb 2025. október 3-ig a Minisztérium által kidolgozott eljárásrendnek megfelelően.
 
A pályázóknak az EPER-Bursa rendszerben történő regisztrációt követően kell kitölteniük a pályázati űrlapot, majd kinyomtatniuk, aláírniuk, és a pályázati kiírásban meghatározott mellékletekkel együtt az önkormányzatnál benyújtaniuk. Ennek végső határideje: 2025. november 4. A beérkezett pályázatok elbírálásának határideje: 2025. december 3-a.  A pályázó a döntés ellen fellebbezéssel nem élhet, érdemben nincs helye jogorvoslatnak. 
A meghozott döntésről 2025. december 4-éig az EPER-Bursa rendszeren keresztül elektronikusan, vagy postai úton értesíteni kell a pályázókat, továbbá az önkormányzat köteles a helyben szokásos módon és az önkormányzat hirdetőtábláján a támogatások összesített adatait nyilvánosságra hozni. 
Az "A" típusú pályázatra azok a települési önkormányzat területén lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat. 

Az ösztöndíjra pályázhatnak a 2025 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2026 őszén már nem áll fenn, úgy a 2026/2027. tanév első félévére eső ösztöndíj már nem kerül folyósításra.

Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2025/2026. tanév második félévére a beiratkozott hallgató aktív hallgatói jogviszonnyal rendelkezzen.

A "B" típusú pályázatra azok a települési önkormányzat területén lakóhellyel rendelkező, hátrányos szociális helyzetű fiatalok jelentkezhetnek, akik:
a 2025/2026. tanévben utolsó éves, érettségi előtt álló középiskolások, vagy felsőfokú végzettséggel nem rendelkező, felsőoktatási intézménybe még felvételt nem nyert érettségizettek, és a 2026/2027. tanévtől kezdődően a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézmény keretében teljes idejű (nappali munkarend) alapfokozatot és szakképzettséget eredményező alapképzésben, osztatlan képzésben vagy felsőoktatási szakképzésben kívánnak részt venni. A pályázók közül csak azok részesülhetnek ösztöndíjban, akik a 2026. évi felsőoktatási felvételi eljárásban először nyernek felvételt felsőoktatási intézménybe és tanulmányaikat a 2026/2027. tanévben ténylegesen megkezdik.


Alsónyék Község Önkormányzatának Képviselő-testülete a 2024. szeptember 24-ei testületi ülésen a 67/2024.(IX.24.) önkormányzati határozatával döntött arról, hogy a 2025. évi támogatási kérelmek elbíráláshoz 600.000,- forint keretösszeget biztosít.

A 2025. évi pályázati fordulóra 6 db „A” típusú pályázat érkezett. Mind a 6 db pályázó pályázata megfelelt a pályázati kiírásban meghatározott feltételeknek. 
Az  „A” típusú pályázók 7.500,- Ft/hó támogatásban részesülnek. Ezen kívül 3 fő részesül „B” típusú támogatásban 5.000,- Ft/hó értékben.

Az elmúlt két év alapján a 2026. évi költségvetésben 600.000,- Ft keretösszeg biztosítását javasoljuk.

A fentiekre figyelemmel javasolom az alábbi határozati javaslat elfogadását:


H a t á r o z a t i   j a v a s l a t :

a Bursa Hungarica Ösztöndíjpályázat 2026. évi fordulójához való csatlakozásra

Alsónyék Község Önkormányzat Képviselő-testülete
a.) csatlakozni kíván a Bursa Hungarica Felsőoktatási Önkormányzati Ösztöndíjpályázat 2026. évi fordulójához;
b.) felhatalmazza a község polgármesterét a csatlakozásról szóló szándéknyilatkozat aláírására;
c.) a Bursa Hungarica Felsőoktatási Önkormányzati Ösztöndíjpályázat 2026. évi „A” típusú és „B” típusú pályázati kiírását – az előterjesztés szerinti tartalommal – elfogadja;
d.) felkéri a Bátaszéki Közös Önkormányzati Hivatal jegyzőjét, hogy gondoskodjon a pályázati kiírások 2025. október 3. napjáig történő közzétételéről;
e.) a támogatási kérelmek elbírálásához 600.000 Ft-ot biztosít az önkormányzat 2026. évi költségvetésében.

 Határidők: 2025. szeptember 29. 
	             (csatlakozási nyilatkozat megküldésére)   
                   2025. október 3.    
                  (pályázati kiírás közzétételére)	                  
 Felelős:  Molnár István János polgármester
               (a csatlakozási nyilatkozat aláírásáért)
	           Kondriczné dr. Varga Erzsébet jegyző
                (a pályázati felhívás közzétételéért)
	     

Határozatról értesül: Bátaszéki KÖH pénzügyi iroda
                                  irattár


	
	
	



